ΓΡΑΠΤΗ ΕΡΩΤΗΣΗ P-4069/98

υποβολή: Yvonne Sandberg-Fries (PSE) προς την Επιτροπή

(4 Ιανουαρίου 1999)

Θέμα: Επιπτώσεις από την εμπορική διαμάχη μεταξύ Ηνωμένων Πολιτειών και Ευρωπαïκής Ένωσης

Ήδη από πέρυσι, ο Παγκόσμιος Οργανισμός Εμπορίου έχει συστήσει στην Ευρωπαϊκή Ένωση να αναθεωρήσει τους κανόνες της για την εισαγωγή μπανανών υπό το πρίσμα των δεσμεύσεών της στο πλαίσιο της ΓΣΔΕ, της λεγόμενης συμφωνίας περί αδειών και της ΓΣΕΥ. Η συνεχιζόμενη εμπορική διαμάχη έχει επιπτώσεις πολύ ευρύτερες από το συγκεκριμένο θέμα, δηλαδή την εισαγωγή, τη διανομή και την πώληση μπανανών.

Η κατάσταση αυτή έχει προκαλέσει μεγάλη ανασφάλεια μεταξύ των επιχειρήσεων που απειλούνται με εμπορικές κυρώσεις εκ μέρους των Ηνωμένων Πολιτειών. Η Σουηδία π.χ. απειλείται με κυρώσεις με δασμούς ύψους 100 % για τα ξύλινα παιχνίδια. Πολλές επιχειρήσεις στην Ένωση έχουν ήδη υποχρεωθεί να αναθεωρήσουν τους όρους πώλησης στις αγορές των Ηνωμένων Πολιτειών. Επιχειρήσεις, ιδιαίτερα στη Σουηδία, έχουν ήδη στείλει ειδοποιήσεις απόλυσης στους εργαζομένους τους, ως μέτρο έκτακτης ανάγκης. Τούτο δεν ισχύει μόνο για τις επιχειρήσεις με μεγάλο όγκο εξαγωγών προς τις ΗΠΑ, αλλά και για τις επιχειρήσεις που εξαρτώνται από αυτές.

Θα μπορούσε η Επιτροπή να μας πληροφορήσει, ποιες είναι οι απόψεις της όσον αφορά τις επιπτώσεις που μπορεί να προκύψουν από την εμπορική διαμάχη με τις Ηνωμένες Πολιτείες για τα συγκεκριμένα προϊόντα, καθώς και ποια μέτρα προτίθεται να λάβει για την πρόληψή τους;

Απάντηση του Sir Leon Brittan εξ ονόματος της Επιτροπής

(27 Ιανουαρίου 1999)

Η Κοινότητα εφάρμοσε τις συστάσεις της υπηρεσίας διακανονισμού διαφορών του Παγκόσμιου Οργανισμού Εμπορίου (ΠΟΕ) της 25ης Σεπτεμβρίου 1997 στην υπόθεση των μπανανών λαμβάνοντας τα αναγκαία μέτρα για τη συμμόρφωση του κοινοτικού καθεστώτος της μπανάνας με τους κανόνες του ΠΟΕ. Στις 20 Ιουλίου 1998, το Συμβούλιο εξέδωσε τον κανονισμό (ΕΚ) 1637/98 για την τροποποίηση του κανονισμού (ΕΟΚ) 404/93 για την κοινή οργάνωση της αγοράς στον τομέα της μπανάνας(1). Στις 28 Οκτωβρίου 1998, η Επιτροπή εξέδωσε τον κανονισμό (ΕΚ) 2362/98 για τις λεπτομέρειες εφαρμογής του κανονισμού (ΕΟΚ) 404/93 σχετικά με το καθεστώς εισαγωγής μπανανών στην Κοινότητα(2). Τα μέτρα αυτά είχαν ληφθεί πολύ πριν τη λογική χρονική περίοδο για την εφαρμογή, που έληξε την 1η Ιανουαρίου 1999.

Οι Ηνωμένες Πολιτείες τήρησαν τη θέση ότι τα παραπάνω μέτρα δε συμφωνούν με τους κανόνες του ΠΟΕ. Η Κοινότητα απήντησε ότι σε περίπτωση διαφωνιών σχετικά με τη συμμόρφωση προς τους κανόνες του ΠΟΕ των μέτρων που έχουν ληφθεί για την εφαρμογή των συστάσεων της υπηρεσίας διακανονισμού των διαφορών, το άρθρο 21.5 του μνημονίου συμφωνίας ρύθμισης διαφορών του ΠΟΕ υποχρεώνει τα μέλη να επιλύουν διαφωνίες του είδους αυτού με προσφυγή στη διαδικασία της εξεταστικής επιτροπής του ΠΟΕ. Όμως, οι Ηνωμένες Πολιτείες αρνήθηκαν να υποβάλουν τη διαφωνία αυτή σε διακανονισμό σύμφωνα με τη διαδικασία του ΠΟΕ. Αντίθετα, επέμειναν στο δικαίωμα να καθορίσουν μονομερώς ότι τα μέτρα εφαρμογής που έλαβε η Κοινότητα δεν επιτρέπουν τη συμμόρφωση.

Η Επιτροπή συμφωνεί ότι πρόκειται για πολύ σοβαρή κατάσταση, όχι μόνο λόγω των αρνητικών οικονομικών επιπτώσεων των αμερικανικών μονομερών κυρώσεων στις ευρωπαϊκές εξαγωγές και στην απασχόληση, αλλά επίσης γιατί τέτοιες μονομερείς κυρώσεις θα βλάψουν σοβαρά στο σύστημα διακανονισμού των διαφορών του ΠΟΕ. Η Επιτροπή κάνει κάθε δυνατή προσπάθεια στα πλαίσια των κανόνων του ΠΟΕ για να αποφύγει τις μονομερείς αμερικανικές κυρώσεις. Η Κοινότητα είχε πάντα ζητήσει τη σύσταση εξεταστικής επιτροπής για να εξετάσει τη συμμόρφωση των κοινοτικών μέτρων εφαρμογής με του κανόνες του ΠΟΕ. Είχε πάντα ξεκινήσει τις ενέργειες διακανονισμού των διαφορών κατά του τμήματος 301 της νομοθεσίας των Ηνωμένων Πολιτειών, που αποτελεί την εγχώρια νομική βάση για τις αμερικανικές απειλούμενες κυρώσεις. Η Επιτροπή θα λάβει επίσης την ίδια θέση στη Γενεύη όπου η υπηρεσία διακανονισμού διαφορών του ΠΟΕ δεν θα μπορέσει να επιτρέψει στις Ηνωμένες Πολιτείες να άρουν τις παραχωρήσεις αυτές εφόσον δεν έχει εκδοθεί έκθεση της εξεταστικής επιτροπής ή άλλης υπηρεσίας με δυνατότητες έφεσης που να καταδικάζει τα μέτρα εφαρμογής της Κοινότητας.

Στο στάδιο αυτό, οι προσπάθειες της Επιτροπής κατευθύνονται προς την πρόληψη έναρξης ισχύος μονομερών κυρώσεων και την επίτευξη οριστικού και αυταρχικού διακανονισμού στον ΠΟΕ για τη συμμόρφωση του πρόσφατου κοινοτικού καθεστώτος με τους κανόνες του ΠΟΕ.

(1) ΕΕ L 210 της 28.7.1998.

(2) ΕΕ L 293 της 31.10.1998.